**Racord**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*coloana sonoră a iubirii\*

nu întreba a ce miroase sufletul meu

adun ploile verii de pe geana pământului

pădurile le-am trimis de mult să-ți întărească solul inimii

e pericol iminent să te surpe legenda

vine spre mine un viitor straniu

să-mi pună pe umeri supernove galoanele mele

de ființă multidimensională

hai iubite

nu te hrăni cu înțelegeri scorojite de tristeți fără culoare

ia-ți inima în bandulieră

și aruncă-te

în linia întâi sângele are culoare de veșnicire

oceanul iubirii dospește

dumnezeu

visează ținându-ne-n pleoapă

filigranez șoaptele luminii

șerpii din mine mă părăsesc fiecare ducând sub limbă

raiul lui propriu

rămâne doar să deschidem ferestrele